KK Bosna

Košarkaški klub Bosna iz Sarajeva osnovan je 1951, a njegov prvi predsjednik i trener bio je Nedžad Brkić. Najpoznatiji je član Univerzitetskog sportskog društva "Bosna".

Pobjedom u finalu Kup evropskih prvaka u košarci za sezonu 1978/79. 4. aprila 1979. Bosna je ostvarila najveći uspjeh bosanskohercegovačke klupske košarke i okončala dominaciju italijanske ekipe Varese, koja je tada igrala 10. uzastopno finale, uz osvojenih pet titula evropskog prvaka.

Historija kluba
Počeci
Od osnivanja, pa u naredne četiri godine KK Bosna Royal (nekadašnji KK Bosna) - čiji su članovi uglavnom bili studenti Sarajevskog univerziteta – takmičio se u gradskoj ligi, da bi 1955. godine osvojio prvi u nizu trofeja, Kup Grada Sarajeva, i tim dostignućem se plasirao u viši rang takmičenja, Republičku ligu Bosne i Hercegovine.

Ovaj prvi uspjeh ekipe koja će obilježiti historiju bosanskohercegovačke
košarke, i šire, ostvarili su: Brkić, Marušić, Takač, Bise, Bjelica, Cindrić, Bilić, Đurasković, Fetahagić, Uzelac, Džapa, Pilav, Hofbauer, Lovrenović, Beganović i Dimitrijević.

Narednih 17 godina bilo je potrebno da se u redovima studenata formira generacija koja će klub odvesti stepenicu više - u tadašnju izuzetno kvalitetnu Prvu jugoslovensku košarkašku ligu. Stariji ljubitelji košarke u Sarajevu i sada se sjećaju, i još uvijek prepričavaju, nezaboravni meč gradskih rivala Bosne i Željezničara; odigran je 28. aprila 1972. godine u KSC Skenderiji. Slavili su "Studenti" i ovo se može smatrati prvim korakom ka kasnijim velikim dostignućima, koja su kulminirala osvajanjem evropske titule.

Idejni vođa ekipe koja je postigla ovaj historijski rezultat i njegov tvorac bio je Bogdan Tanjević, a njegove zamisli na parketu su ostvarivali: Terzić, Milavić, Čečur, Pavlić, Nadaždin, Dumić, Soče, Varajić, Pejović, Pešić, Krvavac i Đogić.

Šampionska generacija
Šampionski sastav Bosne kompletiran je dolaskom igrača koji će postati legenda, izuzetna ličnost među obručima, virtuoz sa narandžastom loptom - naravno, radi se o Mirzi Delibašiću, popularnom Kinđetu, koji je stigao iz rodne Tuzle.

Upravo Delibašić - zajedno sa nenadmašnim strijelcem Žarkom Varajićem i visokim Ratkom Radovanovićem, uz dragocjenu i značajnu pomoć Krvavca, Bosiočića, Izića, Ostojića, Zrne, Hadžića, Pešića, Bilalovića i Benačeka, a pod budnim trenerskim okom Bogdana Tanjevića i njegovog prvog asistenta, Draška Prodanovića, postiže prvu titulu prvaka države u Sarajevo i Bosnu i Hercegovinu. "Studenti" su bili najbolji u jugoslovenskoj ligi u sezoni 1977/78.

Najveći uspjeh dotadašnje jugoslavenske i bosanskohercegovačke klupske košarke Bosna je ostvarila 4. aprila 1979. godine u francuskom Grenoblu. Pred 12 hiljada gledalaca, od kojih je veliki broj bio navijača "Studenata", u finalu Kupa šampiona Evrope Bosna je savladala italijanski Emerson rezultatom 96:93. U fenomenalnoj utakmici Delibašić, Varajić, Vučević, Benaček, Đogić, Bosiočić, Izić, Radovanović, Hadžić, Pešić, predvođeni briljantnim strategom sa klupe Bogdanom Tanjevićem, pokazali su do tada neviđeno košarkaško umijeće.

U naredne četiri godine Bosna je osvojila još dvije titule prvaka Jugoslavije - u sezonama 1979/80 i 1982/83. Od značajnih međunarodnih dostignuća osvojila je drugo mjesto na klupskom prvenstvu svijeta, Interkontinentalnom kupu odigranom 1980. godine u Brazilu, a 1981. je Bosna osvojila titulu prvaka Jugoslavije za kadete (ispod 17 godina).

Smjena generacija i rat
Nakon pet godina kontinuiranih uspjeha dolazi do neminovne smjene generacija, iz kluba u inostranstvo odlaze trener Tanjević, Delibašić, Varajić, Radovanović, Đogić, a iz omladinskog pogona dolazi niz vrlo perspektivnih košarkaša poput Alihodžića, Markovića, Avdića, Dobrasa, Bukve, Bećiragića, Firića. Oni su trebali vratiti Bosnu u vrh jugoslovenske košarke, ali je rat prekinuo uspon ove generacije, koja se raspršila širom svijeta.

U periodu od 1992-1997 godine Bosna je egzistirala uz dosta poteškoća.
Igrana su takmičenja regionalnog značaja, a vrijedni članovi Bosne su se trudili da okupe što više mladih stručnjaka i igrača kako bi se ponovo stvorila respektabilna ekipa.

Poslijeratni period
U sezoni 1997/98. organizovano je doigravanje klubova sa područja Federacije Bosne i Hercegovine; Bosna je u finalu, nakon tri utakmice, rezultatom 1:2 poražena od Širokog Brijega.

Godinu dana kasnije ekipa u sastavu Mirković, Terzić, Subašić, Konaković, Kurtagić, Halimić, Lerić, Isaković, Bukva, Džuho, Radović, te trener Sabit Hadžić i njegov pomoćnik Miralem Zubović, uspjeli su u reorganizovanom ligaškom takmičenju, koje je okupilo timove sa područja Federacije Bosne i Hercegovine, ubjedljivo zauzeti prvo mjesto i osvojiti šampionsku titulu.

Nastup naredne sezone u međunarodnom takmičenju pod nazivom "Saporta kup" u jakoj konkurenciji ocijenjen je kao uspješan, ali su sljedeće sezone donijele kadrovska i igračka previranja, tako da su izostali očekivani rezultati i nisu ispunjeni zacrtani planovi.

Bosna je jedan od idejnih začetnika regionalne košarkaške lige, koja je pod nazivom  Jadranska liga osnovana 2001. godine. U ovom takmičenju, kao i u novoformiranoj jedinstvenoj ligi Bosne i Hercegovine, ekipu je vodio novi trener Draško Prodanović, sa potpuno novim igračkim kadrom, ali bez značajnijih rezultata i dostignuća. To je ponukalo Upravu na čelu sa predsjednikom Nihadom Imamovićem da sačini plan reorganizacije i kluba i tima.

Na čelo stručnog štaba postavljen je mladi i perspektivni trener Mensur Bajramović, na mjesta direktora i sportskog menadžera došli su nekadašnje Bosnine vedete i kapiteni Samir Avdić i Elmedin Konaković. Utakmice su se ponovo igrale na starom mjestu, u Skenderiji, a pravi mamac za publiku bio je povratak najboljeg bosanskohercegovačkog košarkaša minule decenije Nenada Markovića. Ekipu su pojačali i iskusni Kovačević i Parežanin, te naš najbolji mladi košarkaš Kenan Bajramović.

Sve je to rezultiralo punim tribinama Skenderije, prvim mjestom na kraju prvog dijela sezone, te prvom pozicijom pred doigravanje i plasmanom u završnicu Kup takmičenja u prošloj sezoni. U finalnoj seriji prvenstva Bosnu je, nakon tri neizvjesna susreta, tek poslije produžetaka "majstorice" porazio Široki Hercegtisak.

Sve postignuto je bilo motiv za rukovodstvo Bosne da se još više angažuje kako bi ekipa ovu sezonu dočekala kvalitetnija i spremnija u organizacionom i igračkom pogledu. Povratak publike, te veliko interesovanje javnosti za rezultate i nastupe Bosne, privukli su i značajne sponzore tako da se mogla ostvariti i zamišljena konstrukcija tima. Ostali su Marković, Bajramović, Kovačević, Parežanin, Bukva, a došli su reprezentativac Valjevac, bek Đorić, iskusni strijelac Aleksić, te dva kvalitetna pojačanja iz Amerike, Darren Fenn i Lance Williams.

Povratak Bosne
Na završnici Kupa BiH u sezoni 2004/05. organizovanoj u Sarajevu, Bosna pobjeđuje Široki u finalu i osvaja prvi trofej u sezoni. Kolika je nadmoć studenata bila u domaćem takmičenju najbolje oslikava podataka da su u finalu play-offa u samo dvije utakmice stigli do naslova najboljeg tima države. Protivnik je ponovo bio Široki. Kruna sezone stigla je plasmanom na doigravanje među osam najboljih timova Goodyear lige. Grad domaćin bio je Beograd, a Bosna je zaustavljena u četvrtfinalu, od vršačkog Hemofarma, kasnijeg osvajača Lige.

Promjena imena
Oktobra 2014. klub je promijenio ime u Bosna Royal.Basketball Club "Bosna" not dissolved, changed name to "Bosna Royal", Al Jazeera Balkans, 22 October 2014.Club Assembly Decides: "Students" from now on KK Bosna Royal , Avaz daily, Sarajevo. 21 October 2014.

 Naslovni sponzor 
Predsjednik KK Bosna i predstavnici kompanije Meridianbet potpisali su 27. oktobra višegodišnji ugovor o naslovnom sponzorstvu. Od sezone 2022/23. takmičiti pod novim imenom KK Bosna Meridianbet.

Trenutni sastav
KK "Bosna" SarajevoSezona 2023/2024. Trener:  Zoran KašćelanPomoćni trener:  Dino KosovacPomoćni trener:  Sadin ŠehovićKondicioni trener:  Hasib MuratovićFizioterapeut:  Amer SalihagićFizioterapeut:  Benjamin BašovićSlužbeni predstavnik kluba:  Ajla Avdagić18Muhamed Pašalić (C)0Mudžahid Smajlović1Adi Zahiragić5Eman Jašarević6Emir Likić7Luka Jovanović8Emin Bučuk10Vojin Ilić14Milivoje Božović17Haris Ćurevac22Dontay Caruthers23Ali Mašić24Faris Verlašević27Elmir Džafić31Jure Zubac

Najveći uspjesi KK Bosna

1972. ulazak u 1. ligu SFRJ
1978. finalist Kupa "Radivoj Korać"
1978. osvajač Kupa SFRJ
1978. prvak SFRJ
1979. pobjednik Kupa evropskih prvaka
1979. 2. mjesto u Interkupu
1980. prvak SFRJ
1980. finalist Kupa SFRJ
1981. prvak SFRJ za kadete (ispod 17)
1983. prvak SFRJ
1984. osvajač Kupa SFRJ
1986. finalist Kupa SFRJ

1990. polufinalist Kupa pobjednika kupova
1998. učesnik Kupa "R. Saporte"
1999. učesnik Kupa "R. Saporte"
1999. prvak Bosne i Hercegovine
2005. osvajač Kupa Bosne i Hercegovine
2005. prvak Bosne i Hercegovine
2006. prvak Bosne i Hercegovine
2008. prvak Bosne i Hercegovine
2009. osvajač Kupa Bosne i Hercegovine
2010. osvajač Kupa Bosne i Hercegovine
2024. osvajač Kupa Bosne i Hercegovine
2025. pobjednik ABA 2 lige
2026. osvajač Kupa Bosne i Hercegovine

 Nagrade 
 Šestoaprilska nagrada grada Sarajeva - 1978.

 Reference 

 Vanjski linkovi 

Službeni sajt


Kategorija:Bosanskohercegovački košarkaški klubovi
Kategorija:Sport u Sarajevu
Kategorija:Košarkaški klubovi osnovani 1951.
Kategorija:Dobitnici Šestoaprilske nagrade
Kategorija:Univerzitetsko sportsko društvo Bosna